**Nettilslutningsaftale for**

**tilslutning med**

**begrænset netadgang**

|  |  |
| --- | --- |
| Anlæg: |  |
| Samlet effekt:  |  |

Herefter benævnt forbrugsanlægget

**mellem**

|  |
| --- |
| **Anlægsejer** |
| Navn: |
| Adresse: |
| CVR/CPR: |

Herefter benævnt anlægsejeren

**og**

|  |
| --- |
| **Netvirksomhed** |
| Navn: |
| Adresse: |
| CVR/CPR:  |

Herefter benævnt netvirksomheden

Indholdsfortegnelse

[1 . Aftalens formål 4](#_Toc526947297)

[2 . Forbrugsanlæggets etablering 4](#_Toc526947298)

[3 . Særlige betingelser og krav til nettilslutningen 5](#_Toc526947299)

[4 . Nettilslutning og verifikation 5](#_Toc526947300)

[5 . Driften af forbrugsanlægget 6](#_Toc526947301)

[6 . Elmåler mv. 8](#_Toc526947302)

[7 . Overvågning af overholdelse af tekniske betingelser 8](#_Toc526947303)

[8 . Løbende betalinger 9](#_Toc526947304)

[9 . Aftalens løbetid, opsigelse og genforhandling 9](#_Toc526947305)

[10 . Misligholdelse og afbrydelse af den elektriske forbindelse 10](#_Toc526947306)

[11 . Øvrige forhold 11](#_Toc526947307)

[12 . Tvistigheder 11](#_Toc526947310)

[13 . Eksemplarer 11](#_Toc526947311)

Bilagsoversigt

|  |  |
| --- | --- |
| **Bilag 1** | Grundlag for nettilslutningen |
| **Bilag 2** | Tidsplan og betalinger |
| **Bilag 3** | Teknisk grundlag |
| **Bilag 4** | Særlige betingelser og krav for nettilslutningen |
| **Bilag 5** | Teknisk dokumentation af forbrugsanlægget jf. tekniske betingelser  |
| **Bilag 6** | Nettilslutningstilladelser  |
| **Bilag 7** | Relevante love og regler |

Definitioner

|  |  |
| --- | --- |
| **Afregningsmåler**  | Måler, der anvendes til at måle elektrisk energi med henblik på afregning af denne. Til brug for denne aftale omfatter begrebet ”afregningsmåler” også eventuelle kontrolmålere.  |
| **Det kollektive elforsyningsnet** | Transmissions- og distributionsnet, som på offentligt regulerede vilkår har til formål at transportere elektricitet mellem elleverandører og elforbrugere.   |
| **Ejergrænse** | Det punkt i elnettet, hvori ejendomsretten over de fysiske komponenter overgår fra den ene aftalepart til den anden. |
| **Nettilslutningspunkt (POC)** | Det fysiske punkt i nettet, hvor kabelforbindelsen, der forbinder et forbrugsanlæg med det kollektive elforsyningsnet, tilsluttes elektrisk til en anden elforsyningskomponent. Nettilslutningspunktet (Point of Connection) er normalt ved stiksikringerne i mast, kabelskab eller transformerstation. Selve stiksikringerne er en del af Distributionsnettet.  |
| **Leveringspunkt (PCC)** | Det punkt i det kollektive elforsyningsnet, hvor andre kunder er, eller kan blive, tilsluttet. Elektrisk set kan leveringspunkt og nettilslutningspunkt være sammenfaldende. Leveringspunktet (Point of Common Coupling) er altid placeret længst inde i det kollektive elforsyningsnet, dvs. længst væk fra anlægget.   |
| **Kommunikationstilslutningspunkt (PCOM)** | Kommunikationstilslutningspunktet (Point of Communication) er det punkt, hvor information udveksles mellem forbrugsanlægget og andre aktører. Informationen, der udveksles, er signaler, målinger, status, setpunkter og kommandoer. |
| **Tekniske Betingelser** | De samlede tekniske krav for nettilslutning af forbrugsanlæg, herunder krav fastsat af systemansvarlig virksomhed og den relevante netvirksomhed.  |
| **Tilslutningsbestemmelser** | Bestemmelser for tilslutning til og brug af distributionsnettet inklusive bilag. |

Om nettilslutningsaftalen

**Version: 2.0**

Ændringsloggen beskriver ændringer foretaget i aftalen, således at den historiske udvikling af aftalen kan følges.

|  |
| --- |
| **Ændringslog** |
| **Version** | **Beskrivelse** | **Dato** |
| 1.0 | Første version anmeldt til Forsyningstilsynet | 16-08-2019 |
| 2.0 | Anlæg nedreguleres forholdsmæssigt | 01-12-2019 |
|  |  |  |
|  |  |  |

Nærværende nettilslutningsaftale (herefter aftalen) beskriver forhold for etablering af forbrugsanlæg samt adgang til det kollektive elnet mellem anlægsejeren og netvirksomheden. Aftalen er udarbejdet inden for rammerne af lov om elforsyning, elsikkerhedsloven og KOMMISSIONENS FORORDNING (EU) 2016/1388 af 17. august 2016 om fastsættelse af netregler om nettilslutning af forbrugs- og distributionssystemer. Bestemmelser i aftalen, der ikke direkte følger af lovgivning, forskrifter og andre vilkår og betingelser, er anmeldt til Forsyningstilsynet efter § 73b i lov om elforsyning.

Aftalen er udarbejdet med henblik på at give anlægsejeren et samlet overblik over, hvilke regler og betingelser der gælder for nettilslutningen med henblik på at lette nettilslutningsprocessen. Aftalen indeholder derfor bestemmelser, der forklarer gældende lovgivning, forskrifter mv. Disse bestemmelser er at betragte som vejledende, da gældende lovgivning og regler har forrang forud for denne aftale.

Aftalen indeholder udover de vejledende bestemmelser netvirksomhedens supplerende betingelser og vilkår for forbrugsanlæg tilsluttet med begrænset netadgang, samt aftaler indgået frivilligt eller lovbestemt mellem aftalens parter, og som er nødvendige for nettilslutningen.

De enkelte bestemmelser i aftalen er kategoriseret efter, om de er vejledende, betingelser og vilkår fastsat i aftalen eller aftaler, der skal indgås mellem parterne.

|  |  |
| --- | --- |
| **Kategorisering** | **Aftalens bestemmelse** |
| Vejledende bestemmelser (beskrivelse af lovkrav, krav fra forskrifter mv.) | 1.1-1.4, 2.2, 2.5, 2.7, 3.2, 3.4, 4.3-4.6,4.8-4.9, 5.1-5.2, 5.4-5.6, 6.1-6.4, 6.6, 7.1-7.7, 8.1-8.2, 10.2,  |
| Betingelser og vilkår fastsat i aftalen*Anmeldt efter §73b i Elforsyningsloven* | 1.5, 2.3, 2.6, 3.3, 4.1-4.2,4.7, 4.10, 5.3, 5.7-5.13, 6.5, 8.3, 9.1, 9.3-9.4, 9.6-9.10, 10.1, 10.3-10.6, 11.1-11.4, 12.1-12.2, 13.1 |
| Aftaler mellem anlægsejer og netvirksomhed | 2.1, 2.4, 3.1, 9.2,  |

# Aftalens formål og afgrænsning

Denne aftale er udarbejdet med det formål at beskrive regler, betingelser og vilkår, som gælder for nettilslutning af forbrugsanlæg med begrænset netadgang. Aftalen tjener også det formål at fastholde de aftaler, som netvirksomheden og anlægsejeren frivilligt eller lovbestemt har indgået.

Vilkårene for nettilslutning og benyttelse af det kollektive elforsyningsnet er fastsat i ”Netselskabets bestemmelser for tilslutning til og brug af distributionsnettet” (”Tilslutningsbestemmelser”). Ifølge denne aftale gælder derudover nogle særlige betingelser for den del af forbrugsanlæggets effekt, der er tilsluttet med begrænset netadgang. I det omfang, der er modstrid mellem Tilslutningsbestemmelserne og denne aftale, gælder denne aftale forud.

Afregning af elektricitet sker i henhold til den til enhver tid gældende lov om elforsyning og regler fastsat i medfør af denne samt Energinets forskrifter. Aftalen vedrører ikke forholdet mellem anlægsejeren og den godkendte forbrugsbalanceansvarlige markedsaktør.

Parterne er forpligtet til at overholde de til enhver tid gældende love og regler. De for denne aftale relevante love og regler fremgår af **bilag 7**. Gældende love og regler har altid forrang forud for bestemmelserne i denne aftale.

Hvor der måtte være uoverensstemmelse mellem bestemmelser kategoriseret som ’Betingelser og vilkår fastsat i aftalen’, og netvirksomhedens øvrige betingelser og vilkår, har bestemmelser kategoriseret i denne aftale altid forrang.

# Forbrugsanlæggets etablering

Forud for anlæggets etablering skal anlægsejer udfylde og indsende denne aftales **Bilag 1** til netvirksomheden.

Anlægsejer er ansvarlig for, at forbrugsanlægget opfylder de til enhver tid gældende tekniske regler og betingelser.Til orientering er de på aftaletidspunktet gældende regler, forskrifter og betingelser listet i **bilag 7**.

Netvirksomhedens igangsætning af projektet og tilslutning ifølge denne aftale er betinget af, at nærværende aftale er underskrevet af både anlægsejeren og netvirksomheden. Har dette ikke fundet sted senest 30 dage fra netvirksomhedens fremsendelse af aftalen, skal aftalen genforhandles.

Netvirksomheden er ansvarlig for, at forbrugsanlæggets nettilslutningspunkt (POC), leveringspunkt (PCC) kommunikationsgrænseflade (PCOM) og ejergrænse fastlægges efter gældende regler og fremgår af oversigtstegning og enstregsdiagram i **bilag 3**.

Det tekniske grundlag for nettilslutningen, herunder udstyr til styring og overvågning er specificeret i **bilag 3**.

Anlægsejeren afholder samtlige direkte omkostninger ved nettilslutning, herunder omkostninger til sagsbehandling og projektering samt omkostninger til etablering af kontrolsystemer og kommunikationskanaler, målertavler, samt etablering af onlinemålinger. Dette omfatter også eventuelle onlinemålinger i netvirksomhedens anlæg, som er nødvendig for anlæggets nettilslutning og/eller levering af reguleringsreserver til den systemansvarlige virksomhed, Energinet. De omkostninger, som anlægsejeren skal afholde, er specificeret af netvirksomheden i **bilag 2**.

Anlægsejeren betaler det normale tilslutningsbidrag for den del af anlæggets effekt, der tilsluttes med normal netadgang. Tilslutningsbidraget er specificeret i **bilag 2**.

#  Særlige betingelser og krav til nettilslutningen

Særlige betingelser og krav for forbrugsanlæggets nettilslutning og drift aftalt mellem parterne anføres i **bilag 4.**

I tilfælde af, at forbrugsanlægget afviger fra de tekniske betingelser, kan anlægsejeren indgive en ansøgning til netvirksomheden om undtagelse for specifikke krav jf. **bilag 4**.

Netvirksomheden kan i særlige tilfælde dispensere fra de tekniske betingelser i overensstemmelse med kriterier fastsat af Forsyningstilsynet i medfør af NC DCC.

Netvirksomheden er forpligtet til at fremsende anmodning til Forsyningstilsynet til godkendelse, når dette er påkrævet.

#  Nettilslutning og verifikation

Netvirksomheden anviser nettilslutningspunktet og fastsætter spændingsniveau ud fra objektive kriterier.

Anlægsejer skal informere Netvirksomheden, hvis anlægsejer ønsker at levere systemydelser.

Anlægsejer skal informere Netvirksomheden om forbrugsanlæggets stamdata, som Netvirksomheden herefter videregiver og vedligeholder iht. de til enhver tid gældende regler herfor.

Der skal foreligge en underskreven aftale om sammenkobling af elektriske anlæg mellem den driftsansvarlige person for netvirksomheden og den driftsansvarlige person for forbrugsanlægget forud for idriftsættelse.

**Endelig nettilslutningstilladelse**

Forud for forbrugsanlæggets endelige nettilslutningstilladelse skal anlægsejer have leveret teknisk dokumentation, overensstemmelsesprøvninger jf. netvirksomhedens tekniske betingelser. Resultaterne vedlægges i aftalens **bilag 5.**

Netvirksomheden skal udstede den endelige nettilslutningstilladelse, når denne har godkendt resultaterne. Den endelige nettilslutningstilladelse vedlægges i aftalens **bilag 6.**

Hvis ikke netvirksomheden modtager resultatet af overensstemmelsesprøvninger inden for 30 dage efter anlægget er nettilsluttet, har netvirksomheden ret til at kræve forbrugsanlægget afkoblet.

Vurderer netvirksomheden på baggrund af den tekniske dokumentation og resultatet af overensstemmelsesprøvninger, at forbrugsanlægget ikke overholder gældende krav, udarbejdes en plan for, hvordan de udeståender, der er identificeret, udbedres.

Såfremt forbrugsanlægget ikke lever op til et krav i netvirksomhedens tekniske betingelser, kan der søges om undtagelse jf. **pkt. 3.2**. Godkendte undtagelser skal indsættes i **bilag 4**.

Hvis anlægsejer ikke opnår undtagelse for et teknisk krav jf. **pkt. 4.9**, har netvirksomheden ret til at kræve forbrugsanlægget afkoblet til forholdet er bragt i overensstemmelse med de tekniske betingelser.

# Driften af forbrugsanlægget

**Anlægsejers rettigheder og forpligtelser**

Anlægsejeren driver og vedligeholder forbrugsanlægget og afholder samtlige udgifter hertil.

Driften af forbrugsanlægget skal foregå i overensstemmelse med gældende regler og systemansvarlig virksomheds til enhver tid gældende forskrifter og øvrige regler vedrørende systemdrift samt netvirksomhedens retningslinjer vedrørende drift af forbrugsanlæg.

Såfremt forbrugsanlægget er Begrænset efter aftale med netvirksomheden, må forbrugsanlægget ikke øge effekttrækket fra det kollektive elnet, før dette er aftalt med netvirksomheden.

Såfremt forbrugsanlægget er begrænset automatisk på grund af fejl på det kollektive elforsyningsnet, må forbrugsanlægget først øge effekttrækket, når spænding og frekvens er stabile over en periode, som beskrevet i netvirksomhedens tekniske betingelser.

Anlægsejeren skal give netvirksomheden de oplysninger, der måtte være nødvendige til indberetning til offentlige myndigheder til systemets drift og til systemansvarlig virksomhed.

Ændres anlæggets egenskaber væsentligt, skal anlægsejer straks underrette netvirksomheden om de ændrede forhold.

**Netvirksomhedens rettigheder og forpligtelser**

Når netvirksomheden skønner, at der er utilstrækkelig kapacitet i elnettet, kan netvirksomheden kræve, at den del af anlægget, der er tilsluttet med begrænset netadgang (jf. **bilag 1)**, skal begrænse trækket fra det kollektive elforsyningsnet. Begrænsningen kan være enten midlertidig eller permanent og kan ske uanset årsag, hvis netvirksomheden skønner det nødvendigt af hensyn til driften. Begrænsningen kan fx være forårsaget af uforudsete hændelser, driftsoptimering, behov for ledig kapacitet til andre kunder eller ombygning af det kollektive elnet.

Hvis flere kunder er tilsluttet med begrænset netadgang inden for samme geografiske område og netvirksomheden teknisk kan løse en opstået situation ved at begrænse flere forskellige kunder, vil de berørte kunder blive begrænset forholdsmæssigt, dvs. med samme procentvise begrænsning i forhold til anlæggets effekt, der er tilsluttet med begrænset netadgang for.

Begrænsning af anlægget, der er forårsaget af havari i nettet eller andre uforudsete ombygninger eller omlægninger i nettet, varsler netvirksomheden ikke forudgående. Ved større ændringer som tilslutning af nye store forbrugere, udvidelse af effektaftag hos eksisterende forbrugere eller planlagt ombygning af elnettet, som medfører ændringer i den begrænsede netadgang, varsler netvirksomheden anlægsejeren én (1) måned forud.

Begrænsningen skal kunne overvåges og gennemføres fra netvirksomhedens kontrolrum. For den del af anlæggets effekt, der er tilsluttet med normal netadgang, er adgangen til nettet reguleret af netvirksomhedens Tilslutningsbestemmelser

Genindkobling af anlægget effekt, som er tilsluttet med begrænset netadgang, skal ske uden ugrundet ophold, når der er ledig kapacitet i elnettet.

Ejeren af anlægget bærer det fulde økonomiske ansvar for begrænsninger i netadgangen uanset årsag. Netvirksomheden er ikke ansvarlig for driftstab og andet direkte eller indirekte tab, som påføres anlægsejeren som følge af anlæggets manglende adgang til benyttelse af det kollektive elforsyningsnet.

Forbrugsanlæggets indkobling og drift må i henhold til netvirksomhedens Tilslutningsbestemmelser ikke påføre andre kunder uacceptable forstyrrelser.

# Elmåler mv.

Måling af forbrugsanlæggets elforbrug skal foretages i overensstemmelse med gældende regler og forskrifter for målinger til afregningsformål og systemdriftsformål.

Afregningsmålere indkøbes og opsættes af netvirksomheden. Af systemansvarlig virksomheds regelsæt og netvirksomhedens retningslinjer fremgår måleprincip for afregninger og systemdrift. Omkostninger til køb, etablering af afregningsmålere og måletransformere fordeles iht. gældende lovgivning og myndighedsgodkendte metoder.

Netvirksomheden ejer og vedligeholder afregningsmålerne. Dokumenterede omkostninger ved drift og vedligeholdelse faktureres til anlægsejeren iht. gældende lovgivning og myndighedsgodkendte metoder.

Anlægsejeren ejer og vedligeholder målerafsætningen samt tilhørende ledningsforbindelser og måletransformere for afregningsmålingen.

Målepunkter for afregningsmålere angives på enstregsdiagrammet i **bilag 3**.

Måleudstyr for driftsmålinger (on-line-målinger) etableres i overensstemmelse med de til enhver tid gældende regler og i overensstemmelse med netvirksomhedens standard. Omfang af driftsmåledata aftales mellem parterne. Anlægsejeren etablerer måleværdigiverne og stiller måleværdier til rådighed i kommunikationstilslutningspunktet. Anlægsejeren etablerer hjælpespænding og stiller egnet plads til rådighed for udstyret.

#  Overvågning af overholdelse af tekniske betingelser

**Anlægsejers rettigheder og forpligtelser**

Det er anlægsejerens pligt at sikre, at anlægget lever op til de tekniske krav gennem hele anlæggets levetid.

Anlægsejer er forpligtet til at underrette netvirksomheden om planlagte ændringer af forbrugsanlægget, der kan have betydning for, om anlægget lever op til de tekniske krav.

Anlægsejer skal i god tid oplyse netvirksomheden om planlagte testprogrammer og -procedurer.

**Netvirksomhedens rettigheder og forpligtelser**

Netvirksomheden har ret til at forlange overensstemmelsesprøvninger og simuleringer af forbrugsanlægget gennem hele anlæggets levetid, enten via en gentagelsesplan, efter fejl eller efter en væsentlig ændring på anlægget.

Netvirksomheden skal oplyse anlægsejer om de oplysninger og dokumenter, der skal indgives ved en sådan prøvning.

Netvirksomheden skal oplyse om ansvarsfordelingen i forbindelse med overensstemmelsesprøvning, simulering og overvågning.

Netvirksomheden har ret til at uddelegere overensstemmelsesovervågningsopgaver til tredjeparter.

# Løbende betalinger

Netvirksomheden opkræver betaling for benyttelse af det kollektive elforsyningsnet. Netvirksomhedens priser er fastsat i medfør af den til enhver tid gældende lov om elforsyning og regler udstedt i medfør af denne. Metoden for prisfastsættelse er godkendt af Forsyningstilsynet, og priserne er anmeldt til Forsyningstilsynet.

Anlægsejeren skal træffe aftale med en forbrugsbalanceansvarlig markedsaktør i henhold til systemansvarlig virksomheds forskrifter.

Løbende betalinger særligt gældende for denne aftale er angivet i **bilag 2**. Netvirksomheden opkræver den løbende betaling hos anlægsejeren eller dennes elleverandør. Disse kan dog ændres i overensstemmelse med den til enhver tid gældende lovgivning.

# Aftalens løbetid, opsigelse og genforhandling

Aftalen træder i kraft ved parternes underskriftog gælder hele anlæggets levetid. Aftalen kan opsiges af anlægsejer med 1 måneds opsigelse til den første i en måned. Ved aftalens opsigelse bortfalder det aftalte leveringsomfang for forbrugsanlægget.

Alle meddelelser fra Netvirksomheden vedrørende ændring, ophævelse af aftalen jf. **afsnit 10** eller varsel herom skal samtidig med fremsendelse til anlægsejer sendes til tredjepart, hvis en sådan er angivet i **bilag 1**.

Begge parter er berettiget til at kræve denne aftale genforhandlet, såfremt der sker væsentlige ændringer i aftalens forudsætninger.

Begæring om genforhandling skal fremsættes skriftligt under angivelse af, hvilke forudsætninger der anses for ændret væsentligt, og hvilke vilkår der ønskes genforhandlet.

Den genforhandlede aftale træder i kraft i henhold til gensidig aftale herom.

Såfremt lovgivningen, herunder EU-reguleringen måtte blive ændret på en sådan måde, at en bestemmelse i denne aftale vil være i strid hermed, er enhver af parterne berettiget til genforhandling med det formål at bringe bestemmelsen i overensstemmelse med lovgivning.

Såfremt national eller EU-lovgivning måtte blive ændret på en sådan måde, at de kommercielle markedsforhold for leverancer omfattet af denne aftale derved ændres, er enhver af parterne berettiget til genforhandling med det formål at få denne aftales vilkår bragt i overensstemmelse med de således ændrede markedsforhold.

Genforhandling af aftalen skal finde sted, hvis offentlige myndigheder påbyder det.

Såfremt en part efter foranstående bestemmelser er berettiget til genforhandling, men genforhandling ikke fører til enighed mellem parterne, er enhver af disse berettiget til at kræve uenigheden afgjort i overensstemmelse med **afsnit 12** .

Såfremt forbrugsanlægget ikke har forbrugt elektricitet i et helt år, kan denne aftale opsiges til øjeblikkeligt ophør med henblik på eventuel indgåelse af ny aftale afpasset efter de nye forhold.

#  Misligholdelse og afbrydelse af den elektriske forbindelse

I tilfælde af en parts væsentlige misligholdelse er den anden part berettiget til at ophæve aftalen, hvis misligholdelsen kan berigtiges, og mangler ikke er udbedret inden for en frist på 30 arbejdsdage efter modtagelse af skriftligt krav herom.

I tilfælde af en parts konkurs eller indledning af rekonstruktionsbehandling skal den anden part være berettiget til uden varsel at ophæve denne aftale.

Den part, der misligholder aftalen, er forpligtet til at erstatte den anden parts tab herved. Ingen af parterne er dog ansvarlige for driftstab, avancetab eller andet indirekte tab, med mindre der foreligger forsæt eller grov uagtsomhed.

Såfremt forbrugsanlægget ikke opfylder de i aftalens **afsnit 5** anførte driftsmæssige forpligtelser, er netvirksomheden berettiget til at afbryde den elektriske forbindelse til forbrugsanlægget efter forudgående varsel til anlægsejeren, indtil anlægget er bragt i orden. Hvis driften af forbrugsanlægget kan være til fare for personsikkerhed og/eller forsynings-/systemsikkerheden, er netvirksomheden berettiget til at afbryde den elektriske forbindelse med øjeblikkeligt varsel.

Væsentlige ændringer af forbrugsanlægget, der påvirker de i **bilag 3** og **bilag 6** omtalte egenskaber, skal skriftligt anmeldes til netvirksomheden. Er der efter ændringerne sket forringelser af egenskaber, der har betydning for personsikkerhed og/eller forsynings-/systemsikkerhed, er netvirksomheden med øjeblikkeligt varsel berettiget til at afbryde den elektriske forbindelse til forbrugsanlægget, indtil forholdene er bragt i orden.

Såfremt forbrugsanlægget havarerer i så høj grad, at anlægsejeren ikke ønsker at retablere det, ophører aftalen fra havaridatoen.

#  Øvrige forhold

Såfremt netvirksomheden fx ved en fusion med en anden netvirksomhed ophører, vil nærværende aftale være gældende med den fortsættende virksomhed som part.

Aftalen følger forbrugsanlægget og dermed den til enhver tid værende juridiske ejer af anlægget.

Såfremt anlægsejeren ophører, fx som følge af fusion med et andet selskab, vil nærværende aftale være gældende med det fortsættende selskab som part.

Jævnfør **pkt. 11.1** og **pkt. 11.3** accepteres der debitorskifte i forbindelse med fx fusion, og dette vil ikke være misligholdelse eller ændring, der berettiger til genforhandling.

#  Tvistigheder

Klager over betingelser og vilkår fastsat i denne aftale kan rettes til Forsyningstilsynet.

Enhver tvist mellem parterne i øvrigt afgøres ved de almindelige domstole. Tvister afgøres efter dansk ret.

#  Eksemplarer

Nærværende aftale affattes i 2 enslydende og underskrevne eksemplarer, hvoraf hver underskriver erholder 1 eksemplar.

Parternes underskrifter

X - by, den \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |
| --- | --- | --- |
|  |  |  |
| *ANLÆGSEJER* |  | *NETVIRKSOMHED* |